# Corts de Traiguera-Sant Mateu

Les Corts de Traiguera-Sant Mateu de 1429, corts generals del regne de València, foren convocades per Alfons V d'Aragó el dia 11 d'octubre de 1429, a Peníscola estant, per a reunir-se a Traiguera el 3 de novembre. El 5 de desembre es traslladen a Sant Mateu, on finalitzen el 19 de desembre del mateix any.
A aquestes corts foren convocats, pel braç reial, les ciutats de València i Xàtiva, i les viles i llocs de Morella, Alzira, Oriola, Castelló, Borriana, Vila-real, Alacant Castellfabib, Cullera, Alpont, Llíria, Penàguila, Peníscola, Ontinyent, Biar, Corbera i Cabdet, on les últimes quatre localitats no assistiren; pel braç eclesiàstic, els bisbes de València i de Tortosa, els mestres de Montesa, Calatrava i Sant Jaume, el general de la Mercè, els abats de Valldigna, Benifassà, Poblet i Sant Bernat de Rascanya, els priors de Valdecrist i Porta Coeli, els comanadors de Montalban i Torrent, de Sant Joan de Jerusalem, i els de Begís i Castell de Castells, de Calatrava; i pel braç militar, 3 grans barons (la reina vídua Violant, Frederic, comte de Luna, i el comte Joan de Prades), 42 nobles, 65 cavallers i 16 donzells, dels quals assistiren cent tres.
En la proposició reial de l'11 de novembre, Alfons V demana ajuda per a sostenir la guerra amb Castella. Pocs dies després les corts ofereixen 750 homes armats a cavall i 250 patges, per 4 mesos de durada, finançat mitjançant un sistema de contribució directa, la tatxa (repartiment entre les cases).
El darrer dia de les corts, el 19 de desembre, queden resolts els greuges presentats pels braços (37 l'eclesiàstic, 10 el militar i 2 el reial) i es nomenen els oficials de la Diputació del General, però no s'aprova cap fur.

## Referències i notes

* ↑ Muñoz Pomer 2008: p. 45.
* 1 2 Dánvila y Collado: p. 349.
* ↑ Carbonell Boria 2008: p. 289.
* ↑ López Rodríguez 2005. pp. 247-248.
* ↑ Romeu Alfaro 1989: p. 85.
* ↑ López Rodríguez 2005. p. 248.
* ↑ Dánvila y Collado: p. 350.

## Bibliografia

* Carbonell Boria, María José. «Una carrera de obstáculos: las cartas de convocatoria de las Cortes Valencianas». A: Remedios Ferrero Micó, Lluis Guía Marín (coord). Corts i parlaments de la Corona d'Aragó: unes institucions emblemàtiques en una monarquia composta (en castellà). València: Universitat de València, 2008, pp. 283-290. ISBN 978-84-370-7092-6 [Consulta: 13 novembre 2014].
* Danvila y Collado, Manuel. Estudios críticos acerca de los orígenes y vicisitudes de la legislación escrita del antiguo Reino de Valencia; Estudios e investigaciones histórico-críticas acerca de las Cortes y Parlamentos del Antiguo Reino de Valencia (en castellà). Madrid: Establecimiento Tipográfico de Jaime Ratés, 1905 [Consulta: 4 novembre 2014].
* López Rodríguez, Carlos. Nobleza y poder político: El reino de Valencia (1416-1446) (en castellà). València: Universitat de València, 2005. ISBN 978-84-370-8115-1 [Consulta: 4 novembre 2014].
* Muñoz Pomer, Maria Rosa «Les assemblées médiévales de Valence et leurs actes parlementaires» (en francès). Parliaments, Estates and Representation, núm. 28, 2008, pp. 27-53. DOI: 10.1080/02606755.2008.9522273. ISSN: 1947-248X [Consulta: 4 novembre 2014].
* Romeu Alfaro, Sylvia; Aguiló Lúcia, Lluís. Les Corts valencianes. València: Corts Valencianes. Presidència, 1989. ISBN 84-7579-776-8.